
Prezentul document constituie Conceptul Programului Național de Reziliență în Agricultură pentru anii 2027–2030, în continuare Programul, elaborat de Ministerul Agriculturii și Industriei Alimentare în conformitate cu prevederile punctului 63.3 din Regulamentul privind planificarea strategică, aprobat prin Hotărârea Guvernului nr. 386/2020.
Conceptul stabilește cadrul logic pentru elaborarea Programului, care se bazează pe pilonii dezvoltării sustenabile a sectorului agroalimentar și va fi aliniat strategiilor și politicilor naționale în vigoare. Documentul va analiza principalele probleme și riscuri cu care se confruntă agricultura, consecințele asupra grupurilor vulnerabile și soluțiile pentru întărirea rezilienței.
Programul se axează pe consolidarea capacității sectorului agroalimentar de a face față multiplelor riscuri climatice, economice și sociale, având la bază obiective specifice orientate spre agricultură durabilă – condiții obligatorii cît pentru reziliența agriculturii pentru asigurarea securității alimentare, atît șie pentru dezvoltare agricolă și rurală.
Economia Republicii Moldova suportă deja costuri semnificative nu doar din cauza fenomenelor climatice extreme, ci și pe fondul volatilității prețurilor la inputuri, al capacității instituționale încă limitate de a susține sectorul și al rezilienței insuficiente la nivel local. Aceste elemente conduc atât la pierderea beneficiilor potențiale ale unor măsuri de adaptare și sprijin implementate la timp, cât și la absența unor instrumente și servicii adecvate pentru stabilizarea producției agricole și a veniturilor fermierilor. În acest context, creșterea temperaturilor, modificarea regimului de precipitații și intensificarea aridizării, însoțite de valuri de căldură, înghețuri, secete severe, inundații, ploi torențiale și grindină, amplifică riscuri pentru durabilitatea sectorului agroalimentar și bunăstarea populației rurale.
În acest context, Programul propune un set coerent de acțiuni care vizează: consolidarea capacității instituționale pentru gestionarea riscurilor și monitorizarea rezilienței, planificarea de politici orientate spre securitate alimentară și utilizare durabilă a resurselor, consolidarea cooperării intersectoriale și valorificarea mecanismelor internaționale de sprijin.
Prin măsuri proactive de adaptare, bazate pe cercetare științifică și pe expertiza specialiștilor, Programul urmărește să dezvolte capacitatea fermierilor de a gestiona durabil resursele naturale, de a utiliza mijloace de producție adaptate la climă și de a accelera tranziția tehnologică și energetică în ferme. Totodată, se pune accent pe îmbunătățirea accesului producătorilor la servicii publice, la lanțuri valorice alimentare durabile și la instrumente moderne de gestionare a riscurilor, inclusiv asigurări, instrumente financiare și sisteme de avertizare timpurie.

În ansamblu, elaborarea și adoptarea Programului devine o prioritate strategică, având drept scop reducerea vulnerabilităților și creșterea rezilienței agriculturii ca pilonului fundamental al sistemului și sectorului agroalimentar din perspectiva securității alimentare și a dezvoltării rurale incluzive. 
Programul va fi elaborat în concordanță  cu prevederile și prioritățile următoarelor documentelor de politci în vigoare:
· Strategia Națională de Dezvoltare „Moldova Europeană 2030”, aprobată prin Legea Nr. 315 din 17-11-2022;
· Strategia Națională de Dezvoltare Agricolă și Rurală pentru anii 2023–2030, aprobată prin HG nr. 56/2023;
· Strategia Securității Alimentare a Republicii Moldova pentru anii 2023–2030, aprobată prin HG nr.775/2022;
· Strategia Națională de Reducere a Riscurilor de Dezastre 2024–2030, aprobată prin HG nr. 804/2024;
· Strategia de mediu pentru anii 2024–2030, aprobată prin HG nr. 409 din 12-06-2024;
· Programul Național de Adaptare la Schimbările Climatice, aprobat prin HG nr. 624/2023;
· Programul de promovare a economiei verzi și circulare pentru perioada 2024-2028, aprobat prin HG nr.495/2024;
· Cadrul național de monitorizare a implementării Agendei de Dezvoltare Durabilă 2030, aprobat prin Hotărârea Guvernului nr. 953/2022.

	1: Denumirea documentului
	Conceptul Programului Național de Reziliență în Agricultură pentru anii 2027–2030

	2: Tipul documentului de politici publice 
	Programul este un document de politici sectorial care stabilește acțiunile prioritare în agricultură, având ca obiectiv dezvoltarea durabilă și rezilientă a sectorului, prin reducerea vulnerabilităților și creșterea capacității de adaptare a fermierilor și a comunităților rurale la multiple tipuri de riscuri, inclusiv climatice, economice și sociale.
Programul va aborda, într-o manieră integrată, provocările structurale și climatice cu care se confruntă sectorul: degradarea solurilor și disponibilitatea redusă a inputurilor locale de origine naturală, deficitul de apă și infrastructura de irigare slabdezvoltată, adoptarea limitată a practicilor agricole prietenoase mediului, vulnerabilitatea ridicată la secetă, grindină, înghețuri și alte fenomene extreme, precum și provocările în managementul riscurilor, reflectate în utilizarea redusă a asigurărilor agricole și în absența unui sistem robust de monitorizare a producții și pierderilor. 
Programul valorifică și operationalizează strategiile sectoriale existente, care stabilesc obiective, ținte și indicatori de performanță pentru dezvoltarea durabilă a sectorului agroalimentar. Pe această bază, Programul consolidează coerența intervențiilor, transformând orientările strategice în măsuri concrete, etapizate, cu mecanisme clare de implementare, monitorizare și evaluare la nivel de fermă, lanț valoric și zonă rurală.
Totodată, Programul va contribui la conturarea unei viziuni pe termen mediu și lung pentru reziliența în agricultură, aliniată cu evoluțiile Politicii Agricole Comune a Uniunii Europeene post‑2027 (PAC), care pune un accent puternic pe competitivitate, reziliență și sustenabilitate. Astfel, Programul creează sinergia între strategiile sectoriale naționale și noua arhitectură a PAC, asigurând convergența obiectivelor, a indicatorilor și a instrumentelor de sprijin, inclusiv în ceea ce privește gestionarea riscurilor, tranziția verde și consolidarea capacităților și transferul de cunoștințe în agricultură.

	3: Problemele din domeniu/subdomeniu care vor fi abordate în documentul de politici publice



	Republica Moldova se confruntă cu o vulnerabilitate structurală ridicată a sectorului agroalimentar, în condițiile în care agricultura este puternic dependentă de climă, iar mecanismele de protecție a producției și veniturilor fermierilor sunt încă slab dezvoltate. 
Sectorul agricol este cel mai expus și dependent  de condițiile climatice, fiind afectat atât de schimbările graduale ale temperaturii și distribuirea precipitațiilor, cât și de fenomenele climatice extreme - secete, grindină, ploi torențiale, înghețuri târzii de primăvară și devreme de toamnă, fluctuații de temperatură în timpul iernii. Schimbările survenite în frecvența și intensitatea fenomenelor climatice extreme sunt cea mai mare provocare cu care se confruntă agricultorii, drept rezultat al schimbărilor climatice. Fenomenele extreme, care sunt dificil de prognozat şi pentru care este greu de a face pregătiri, pot interveni dezastruos în mersul normal al lucrărilor agricole. Conform comunicatelor și rapoartelor naționale privind implementarea Convenției-cadru a ONU privind Schimbările Climatice, Moldova este expusă în principal la trei tipuri de impacturi climatice: creșterea temperaturilor medii anuale; modificarea regimului precipitațiilor și accentuarea aridității; intensificarea frecvenței evenimentelor meteorologice extreme (secete, inundații, furtunile cu precipitații abundente, grindină, înghețuri).
Temperaturile de vară ridicate și riscul de secetă ar putea cauza dificultăți pentru creșterea potențială a recoltelor și pune în pericol productivitatea agricolă și venitul fermierilor. Analizele și rapoartele din ultimii cinci ani evidențiază un impact sever al schimbărilor climatice asupra sectorului agroalimentar. Cea mai mare pondere a pierderilor este asociată secetelor frecvente și intense. Rapoartele meteorologice pentru perioada 2020–2025 și evaluarea culturilor agricole realizată de FAO în 2022 confirmă amploarea efectelor negative ale secetei:
· pierderi de 30% pentru majoritatea culturilor agricole și până la 100% pentru unele culturi de bază, precum grâul și porumbul;
· reducerea cantității și calității furajelor pentru sectorul zootehnic;
· degradarea severă a solurilor agricole;
· creșterea incidenței dăunătorilor și bolilor;
· pierderi financiare considerabile suportate de fermieri.
Evenimentele climatice extreme din anii 2020, 2022 și 2024 au generat pierderi agricole cumulate de aproximativ 820 milioane euro, cu efecte macroeconomice semnificative. Costul inacțiunii în domeniul adaptării la schimbările climatice este estimat la circa 600 milioane USD, iar până în anul 2050 pierderile ar putea depăși 1,3 miliarde USD, majoritatea afectând agricultura. Producția globala agricolă, pe ramuri ale agriculturii, este în descreștere în ultimii ani. Conform datelor Biroului Național de Statistică (BNS), această scădere în 2020 a fost determinată în mare măsură de scăderea producției vegetale cu 35,9 % și producției animaliere cu 3,8 %, fiind resimțit impactul secetei. 

Aceste evoluții arată că mai multe componente critice la nivel de producție sunt sub‑dezvoltate.
Reziliența biofizică este influențată de degradarea solurilor, de gestionarea insuficientă a apei și de pierderea treptată a capacității pajiștilor și pădurilor de a amortiza șocurile climatice. Fermierii aplică limitat lucrări conservative, sisteme mini-till și no-till, rotații diversificate cu leguminoase sau infrastructură verde (pajiști, garduri vii, fâșii forestiere de protecție), iar potențialul de reglare a micro‑climei și de protecție a solului rămâne nevalorificat. În același timp, infrastructura de irigare, deși odinioară extinsă (circa 300 mii ha irigate în 1989), este în mare parte nefuncțională: în 2025 se irigă aproximativ 17 mii ha prin sisteme centralizate și la scară mică, ceea ce limitează posibilitățile de adaptare la secetă și reducerea productivității.
Din totalul de 300,0 mii ha terenuri irigate în 1989, suprafața totală a terenurilor agricole irigate în anul 2025 constituie 16.973,49 ha, iar în ultimii ani suprafața irigată s-a redus drastic până la 9.289,3 ha prin intermediul sistemelor centralizare de irigare și 7.684,19 ha mii ha prin intermediul sistemelor  de irigații la scară mică. Infrastructura de irigare din țară include 88 sisteme centralizate de irigare, în cadrul cărora există 276 stații de pompare (dintre care 103 stații destinate captării apei din sursă) și infrastructura de desecare constituită de 20 sisteme centralizate de desecare, ce includ 41 stații de pompare a apei din aria drenată.
Însă această infrastructură este practic nefuncțională, ceea ce duce la reducerea recoltelor la culturile agricole, care în rezultat diminuează cantitatea/calitatea producției agricole și scăderea veniturilor producătorilor agricoli. Deficitul de apă este deja o problemă în unele regiuni din Republica Moldova, accesul producătorilor agricoli la apă de calitate pentru irigare este limitat – ceea ce reprezintă un impediment în procesul de tranziție la agricultura cu valoare adăugată.

Reziliența legată de mijloacele de producție și resursele genetice este afectată de un deficit major de semințe și material săditor de calitate, în special pentru culturile cu valoare adăugată (fructe, legume), dar și de dependența ridicată de îngrășăminte și pesticide sintetice, cu prețuri volatile. Deși Catalogul național include numeroase soiuri și hibrizi adaptați condițiilor pedoclimatice locale, inclusiv soiuri de grâu și hibrizi de porumb toleranți la secetă și stres termic, precum și o colecție de circa 1200 genotipuri de viță de vie și aproximativ 45 de soiuri de plante aromatice și medicinale, aceste resurse genetice nu ajung, în mare parte, în lanțurile de multiplicare și comercializare. Lipsa contractelor funcționale între institutele de cercetare (de ex. IP INCAAMV) și producătorii de semințe face ca soiurile autohtone și adaptate la climă să rămână mai degrabă un potențial nevalorificat decât un pilon al rezilienței.
Utilizarea antibioticelor și condițiile de bunăstare a animalelor au un impact direct asupra rezilienței în sectorul zootehnic. Practicile de creștere intensivă, cu densități mari și management deficitar al adăposturilor, hrănirii și sănătății animalelor, sporesc dependența de antibiotice și vulnerabilitatea la boli, crescând riscurile de rezistență antimicrobiană și pierderi de producție. Promovarea unor sisteme de creștere care respectă standarde ridicate de bunăstare, contribuie la o productivitate stabilă pe termen lung și mai puțin expusă la șocuri sanitare și de piață. În acest fel, îmbunătățirea sănătății și bunăstării animalelor devine un element central al rezilienței zootehniei, complementar altor măsuri privind resursele genetice și mijloacele de producție.

Reziliența economică și energetică a fermelor este afectată de dependența mare de inputuri sintetice și furaje importate, într‑un context de creștere accentuată a prețurilor. Dacă în 1995 o tonă de motorină putea fi cumpărată din vânzarea unei tone de grâu, în 2021 fermierilor le sunt necesare circa 5,5 tone de grâu pentru aceeași cantitate de motorină. Această evoluție, combinată cu degradarea solurilor și cu stagnarea producțiilor medii, reduce marjele economice și capacitatea fermierilor de a investi în tehnologii de adaptare (irigații eficiente, biogaz, panouri fotovoltaice, tratarea apelor uzate). În același timp, fluxurile de deșeuri și sub‑produse agricole (resturi vegetale, gunoi de grajd etc.) sunt rareori transformate în îngrășăminte organice, biogaz sau bio‑inputuri, ceea ce limitează atât economia circulară, cât și reziliența energetică la nivel de fermă. 
Criza energetică amplificată de conflictul din Orientul Mijlociu generează presiuni suplimentare asupra agriculturii, prin creșterea și volatilitatea prețurilor la combustibili și îngrășăminte, într‑un sector deja puternic dependent de inputuri fosile. În aceste condiții, riscurile energetice devin un factor structural al vulnerabilității fermelor, cu efecte directe asupra costurilor de producție, competitivității și capacității de adaptare la schimbările climatice. Această evoluție subliniază necesitatea încadrării politicilor agricole într‑o viziune clară de decarbonizare accelerată a sectorului, însoțită de instrumente operaționale coerente, atât la nivel național, cât și la nivel local, pentru consolidarea rezilienței energetice și climatice a agriculturii.

Reziliența socială și instituțională este redusă de accesul limitat al fermierilor – în special al micilor producători, al femeilor și al tinerilor – la servicii publice care să le ofere informații integrate despre oportunități de dezvoltare, inovații, riscuri și opțiuni de creștere a rezilienței, precum și la lanțuri valorice alimentare durabile (inclusiv prin IG/PDO/STG). Cadrul național de cercetare și inovare privind producerea și utilizarea îngrășămintelor organice, biopesticide, furaje locale și alte soluții de economie circulară rămâne slab conectat la nevoile practice ale fermierilor, iar capacitatea de producere și testare a acestor alternative este redusă. Agenda de cercetare nu este încă structurată ca o agendă aplicată pentru sisteme agroalimentare sustenabile, inteligente climatic, cu emisii reduse și reziliente, coordonată între MAIA și instituțiile de învățământ și cercetare agricolă (UTM, USM și alte instituții bugetate de Ministerul Educației și Cercetării), iar curricula agricolă nu este pe deplin corelată cu noile cerințe de politică agroalimentară și climatică. În lipsa unei planificări comune a cercetării și educației, rezultatele științifice relevante pentru reziliență rămân dispersate și greu de transpus în practici și tehnologii accesibile fermierilor.

Parteneriatele cercetare–industrie în sectorul agroalimentar, inclusiv pentru valorificarea sub‑produselor și dezvoltarea soluțiilor de economie circulară sunt încă izolate și finanțate preponderent din surse proprii ale unor producători mari. Nu există încă un cadru clar și predictibil pentru extinderea acestor inovații – prin mecanisme de finanțare dedicate, integrarea lor în programele de sprijin și conectarea lor la servicii de consultanță și extensie – ceea ce limitează potențialul de a transforma aceste experiențe în soluții pentru reziliența fermelor mici și mijlocii. În paralel, dovezile științifice privind soluții bazate pe natură în agricultură (reîmpădurire, turbării, zone umede, alte infrastructuri verzi) sunt fragmentare și doar parțial integrate în planificarea teritorială și în schemele de sprijin pentru fermieri, deși ar putea contribui semnificativ la atenuarea riscurilor climatice și la sechestrarea carbonului.

În domeniul cercetării și formării, reziliența este afectată de atractivitatea scăzută a carierei de cercetător în agricultură, marcată de salarii mici și lipsa unor mecanisme clare pentru atragerea tinerilor în cercetare, ceea ce duce la îmbătrânirea corpului academic și de cercetare. Formarea profesională este insuficient corelată cu necesitățile sectorului agroalimentar privind adaptarea la schimbările climatice și gestionarea riscurilor, iar conexiunile practice – cum ar fi stagiile în ferme, orientarea în carieră și colaborarea sistematică dintre instituțiile de învățământ, cercetare și mediul de afaceri – sunt încă sporadice.
Transferul de cunoștințe și dezvoltarea capitalului uman necesar pentru sisteme agroalimentare reziliente rămân puternic subutilizate. Rezultatele cercetării ajung rar să fie sintetizate în note de politici și instrumente concrete, ușor de folosit în procesul decizional, iar oportunitățile de mobilitate și mentorat pentru tineri cercetători și viitori decidenți în rețele europene dedicate rezilienței climatice sunt limitate. Interfața dintre societate, știință și politici publice este insuficient dezvoltată, ceea ce face ca fermierii și comunitățile rurale să fie rareori implicați în generarea și testarea soluțiilor de adaptare.

Reziliența socială și instituțională este afectată și de faptul că rolul organizațiilor de fermieri în transferul de cunoștințe rămâne insuficient valorificat. Deși asociațiile profesionale contribuie deja la informare, reprezentare, transfer de cunoștințe și mobilizarea fermierilor, acestea nu dispun de sprijin instituțional stabil – inclusiv pentru infrastructură de bază – ceea ce limitează capacitatea lor de a acționa ca noduri locale și sectoriale ale sistemului de reziliență.

Gestionarea riscurilor
Reziliența socială și instituțională este afectată și de faptul că gestionarea riscurilor în agricultură rămâne una dintre cele mai fragile verigi ale răspunsului la schimbările climatice. Evaluarea pierderilor totale provocate de dezastre naturale se face punctual, fără metodologii unitare și fără un sistem operațional de evaluare post‑dezastru la nivel de sector, astfel încât datele nu pot fi utilizate consecvent pentru planificarea și prioritizarea intervențiilor. Asigurările agricole acoperă doar circa 1% din terenuri agricole, deși există un cadru legal și scheme de subvenționare a primelor, iar încrederea redusă a fermierilor, complexitatea procedurilor și lipsa de informare fac ca riscul agricol să rămână în principal individual, nu mutualizat; această situație este agravată de problemele de design ale produselor existente (inclusiv lipsa reasigurării pentru secetă, costul ridicat al primelor și absența datelor și metodologiilor necesare pentru produse indexate), care limitează accesul la soluții moderne de transfer al riscului și descurajează participarea atât a fermierilor, cât și a companiilor de asigurare. În plus, accesul la finanțare rămâne vulnerabil la riscurile climatice: produsele de creditare nu sunt adaptate suficient la specificul și sezonalitatea riscurilor agricole, lipsesc mecanisme clare de garantare și de partajare a riscului între stat, bănci și fermieri, iar dialogul structurat dintre MAIA, Banca Națională și sectorul bancar pe tema finanțării rezilienței este încă slab dezvoltat. Structura veniturilor fermierilor amplifică vulnerabilitatea la schimbările climatice: dependența ridicată de un număr limitat de culturi, în special cerealiere, face ca șocurile climatice și de piață să se traducă direct în pierderi de venit, fără plase de siguranță prin diversificare sau contracte stabile. În lipsa unui studiu de piață și a unei corelări explicite între obiectivele de reziliență și oportunitățile de diversificare economică pe piața internă și externă, deciziile de investiții ale fermierilor se bazează mai mult pe inerție și percepții decât pe analize de cerere și competitivitate, ceea ce reduce capacitatea sectorului de a transforma adaptarea la climă într-o sursă de venituri mai stabile și mai diverse. 
În prezent, vulnerabilitatea veniturilor este amplificată și de faptul că sectoare și lanțuri valorice cu potențial de diversificare și reziliență nu beneficiază de abordări integrate, în condițiile în care cooperarea dintre actorii lanțurilor, inclusiv în ESG (Mediu, Social și Guvernanță) și prin forme de clusterizare, rămâne redusă. 

În același timp, capacitatea financiară și instituțională a statului de a sprijini constant fermierii în situații extreme este limitată, ceea ce duce, la fiecare secetă severă sau alt dezastru natural, la presiuni ad‑hoc pentru compensații, într‑un cadru neclar și impredictibil și lasă agricultorii expuși la riscuri sistemice tot mai frecvente, subminând investițiile și planificarea pe termen lung.

Monitorizare
Republica Moldova dispune, în linii mari, de un cadru normativ aliniat cu principiile europene în agricultură, mediu și climă, însă arhitectura instituțională nu este încă adaptată pentru a gestiona reziliența și securitatea alimentară într‑un mod coerent și bazat pe indicatori și date. Responsabilitățile privind schimbările climatice, riscurile în agricultură și securitatea alimentară sunt dispersate între MAIA și instituțiile subordonate, precum și alte autorități, fără un centru clar de guvernanță. Această distribuție duce la fragmentare, suprapuneri și goluri în aplicarea politicilor, iar rolul subdiviziunii responsabile din cadrul MAIA (SSCMMMR) în coordonarea rezilienței și a riscurilor nu este încă consolidat.

La nivel de date și indicatori, cadrul de monitorizare a rezilienței și a securității alimentare și nutriționale este fragmentat și dificil de utilizat pentru decizii. Sistemele existente nu urmăresc într‑un mod integrat, pe baza unui set comun de indicatori, starea și progresul rezilienței pe principalele sub‑sectoare (sector vegetal, produse de origine animală, viticultură, lanțuri rurale, acvacultură, industria alimentară) și pe lanțul de aprovizionare cu alimente, inclusiv prin mecanisme operaționale de avertizare timpurie. Definițiile operaționale precum „agricultură durabilă” sunt utilizate neuniform și nu sunt conectate sistematic la indicatori, cicluri de raportare și responsabilități clare („cine, ce indicator monitorizează și cu ce frecvență”), ceea ce reduce comparabilitatea și utilitatea datelor. Serii de date fiabile și comparabile privind producțiile, pierderile, stocurile și resursele critice sunt încă insuficient dezvoltate, ceea ce limitează capacitatea de a evalua starea reală a rezilienței și pentru a ajusta politicile și instrumentele de sprijin cu nevoile reale.

Planificarea de politici pentru reziliență, din perspectiva securității alimentare și nutriționale, se confruntă cu dificultăți atât la nivel central, cât și la nivel local. Resursele esențiale – stocuri de produse alimentare de bază, apă pentru irigații, terenuri agricole, pajiști, resurse energetice și furajere – sunt gestionate prin instrumente și baze de date sectoriale, fără un cadru consolidat care să le inventarieze și să le planifice într‑o manieră integrată. Integrarea schimbărilor climatice în planurile autorităților publice locale pentru gestionarea resurselor naturale (”climate mainstreaming”) și în planurile de acțiuni pentru climă și energie este în stadiu incipient, iar legătura dintre aceste documente și politicile agricole rămâne slabă. În consecință, prioritățile privind utilizarea resurselor (hrană, combustibil, furaje) și decarbonizarea sectorului agroalimentar nu sunt suficient ancorate în analize de risc și în obiective măsurabile de reziliență.

Coordonarea intersectorială pentru reziliența climatică și securitatea alimentară este, de asemenea, limitată. Mecanismele actuale de colaborare intersectorială pentru reziliență și securitate alimentară sunt fragmentate și reduc capacitatea Guvernului de a anticipa și preveni crizele, nu doar de a răspunde la ele.

În plan extern, prezența MAIA în procesele și platformele internaționale privind reziliența și securitatea alimentară rămâne sub nivelul necesar pentru un stat candidat la integrare europeană. 

	4: Scopul elaborării documentului de politici publice 
	Scopul elaborării prezentului document de politici este instituirea unui cadru coerent de politici publice care să reducă vulnerabilitatea și să crească reziliența agriculturii, astfel asigurând stabilitatea disponibilității, accesului și utilizării a hranei în Republicii Moldova, contribuind la dezvoltarea durabilă a mediului rural, în concordanță cu Strategia Națională de Dezvoltare „Moldova Europeană 2030”, Strategia națională de dezvoltare agricolă și rurală 2023–2030, Strategia securității alimentare 2023–2030, Programul național de adaptare la schimbările climatice, și prin Programul strategic al politicii agricole pentru perioada 2026-2030 (PSPA). Programul va aborda reziliența în agricultură printr-un set de instrumente de politică (instrumente financiare/economice, de reglementare (normative), informaționale și de capacitate, de coordonare și guvernanță și de cunoaștere (cercetare, inovare, monitorizare)) care completează intervențiile prevăzute prin PSPA și alte programe. 
Obiectivele generale ale Programului sunt:
· Consolidarea capacităților instituționale privind reziliența în agricultură;
· Creșterea capacității de adaptare și prevenirea riscurilor la nivel de producție și lanț valoric;
· Dezvoltarea și implementarea instrumentelor de gestionare a riscurilor în agricultură;
· Consolidarea cercetării, inovării și transferului de cunoștințe pentru tranziția către practici și sisteme agroalimentare durabile.
Obiectiv general 1. Consolidarea capacităților instituționale privind reziliență în agricultură
Obiectivul general 1 urmărește consolidarea cadrului instituțional MAIA  astfel încât acesta să poată răspunde mai eficient provocărilor legate de reziliența sectorului agricol, prin îmbunătățirea coordonării, a capacităților de analiză și planificare, precum și a mecanismelor de implementare a politicilor relevante. 
Va fi elaborat și operaționalizat un cadru unic de monitorizare a rezilienței în agricultură ca pilon fundamental al sistemului și sectorului agroalimentar, bazat pe date care reflectă dimensiunile dreptului la alimentație adecvată (disponibilitate, acces, utilizare și stabilitate în timp). Programul se va concentra pe consolidarea rezilienței în agricultură, ca element central al sistemelor agroalimentare durabile. Deși vor fi abordate și dimensiuni conexe, precum accesul la piață, procesarea și lanțurile valorice durabile, acestea vor fi analizate și sprijinite strict din perspectiva producătorilor agricoli. Acest cadru fa vi orientat spre gestionarea riscurilor majore care afectează capacitatea agriculturii de a asigura în mod stabil hrana populației și va fi aliniat la standardele și condiționalitățile Uniunii Europene (aliniate cu PSPA) și va include definiții armonizate ale conceptelor relevante (agricultură durabilă, agricultură inteligentă climatic, sisteme de producție integrate, agricultură conservativă și regenerativă, permacultură etc.). Indicatorii PSPA care deja oferă o bază pentru aliniere cu indicatorii a Politicii Agricole Comune (UE) va orienta organizarea sistemului unic de monitorizare, și anume în ceea ce ține de gestionarea riscurilor, adaptarea la schimbările climatice, utilizarea durabilă a apei în agricultură, dar și indicatori socio-economice. În acest context, Programul va sprijini dezvoltarea treptată a unei arhitecturi verzi a PSPA, aliniată viziunii PAC post‑2027, în care condiționalitatea (SMR și GAEC/măsuri de protecție), eco‑schemele, măsurile de agro‑mediu și climă și sprijinul pentru agricultura ecologică sunt concepute ca un ansamblu coerent de instrumente, și nu ca intervenții izolate. Programul va contribui la: definirea unui prag clar între acțiunile obligatorii și acțiunile voluntare recompensate prin plăți; integrarea acestor cerințe și stimulente în PSPA și în sistemele naționale de administrare și control, în linie cu noul model de livrare bazat pe performanță din CAP 2028‑2034.
Programul va sprijini planificarea politicilor publice din perspectiva dreptului la alimentație adecvată prin integrarea securității alimentare și nutriționale în politicile la nivelul unităților administrativ‑teritoriale. În colaborare cu inițiative precum LEADER, Grupurile de Acțiune Locală și Convenția Primarilor pentru Energie și Climă, Programul va promova planificarea integrată a utilizării terenurilor și tranziția către un model de agricultură rezilientă.
Coordonarea intersectorială va fi consolidată pentru a asigura o abordare coerentă și bazată pe drepturi, prin stabilirea unui set comun de indicatori și parametri de durabilitate pentru instituțiile responsabile de dimensiunile economică, socială, de mediu și de amenajare a teritoriului. Elaborarea Programului va fi precedată de o evaluare ex-ante realizată în strânsă cooperare cu Ministerul Mediului, Ministerul Educației și Cercetării și alte autorități relevante, pentru a asigura coerența și complementaritatea intervențiilor.
Totodată, capacitatea instituțională a MAIA de a acționa ca garant al dreptului la alimentație adecvată va fi consolidată prin participarea în procesele și platformele internaționale relevante (CFS, COAG/CCP și mecanisme globale de finanțare climatică precum GCF și GEF), facilitând alinierea la bunele practici internaționale și mobilizarea resurselor necesare. 
Obiectiv general 2. Creșterea capacității de adaptare și prevenirea riscurilor la nivel de producție și lanț valoric;
Obiectivul general 2 va fi realizat printr-un set de obiective specifice orientate spre reziliența agroecosistemelor, ca fundament al capacității de prevenire și adaptare agriculturii la riscuri. În acest sens, programul va defini și operaționaliza un set de caracteristici agroecologice esențiale ale sistemelor agricole reziliente — precum sănătatea și fertilitatea solului, capacitatea de retenție și utilizare eficientă a apei, diversitatea biologică funcțională, integrarea componentelor vegetale, animale și forestiere, precum și echilibrul între inputuri externe și resurse interne — transpuse în indicatori măsurabili, parametri de referință și practici recomandate.
Pe această bază, intervențiile vor viza nu doar promovarea unor practici, ci atingerea și menținerea unor niveluri clare de performanță ecologică a agroecosistemelor. În strînsă colaborare cu Ministerul Mediului, Programul va sprijini gestionarea durabilă a resurselor naturale prin promovarea sistemelor agricole durabile, precum și prin dezvoltarea infrastructurii (irigații eficiente, bazine de acumulare, reutilizarea apelor uzate epurate, refacerea peisajelor agricole). În acest sens, Programul va propune acțiuni complementare instrumentelor financiare oferite de PSPA prin care se finanțează tranziția către practici agro-ecologice, investiții în irigații și gestionarea durabilă a solului și apei. În sectorul zootehnie, Programul va promova practici de creștere și standarde de bunăstare animală care reduc dependența de antibiotice și riscurile sanitare, contribuind la formarea unor efective mai robuste și la creșterea rezilienței sistemelor de producție animală. Aceste măsuri vor fi corelate cu îmbunătățirea biosecurității și a managementului sanitar-veterinar, astfel încît sănătatea animalelor să devină un pilon al rezilienței agroecosistemelor. 
Programul va viza, de asemenea, îmbunătățirea accesului fermierilor la servicii publice relevante și integrarea acestora în lanțuri valorice alimentare durabile, inclusiv prin scheme de calitate (IG, PTG, DOP), agroturism și inițiative care valorifică patrimoniul agroalimentar. În colaborare cu Ministerul Dezvoltării Economice și Digitalizării, Programul va promova dezvoltarea formelor de cooperare pe lanț valoric, inclusiv prin clustere, ca instrument de diversificare a veniturilor și de reducere a riscurilor pentru producători, în sinergie cu acțiunile planificate în Programul național pentru promovarea antreprenoriatului și creșterea competitivității 2023–2027.
În cadrul obiectivului, va fi dezvoltată o componentă dedicată adresării diferențiate a capacității de adaptare la nivel de fermă, care va integra explicit dimensiunea de gen. Aceasta pornește de la premisa că reziliența agroecosistemelor este influențată de structura decizională și de accesul diferențiat la resurse la nivel de gospodărie, iar femeile contribuie în mod specific la diversificarea producției, utilizarea resurselor biologice locale și stabilitatea sistemelor alimentare la scară mică.
Implementarea acestui obiectiv va fi ghidată de evaluarea a intervențiilor și programelor existente, pentru a aprecia în ce măsură ele au contribuit la creșterea rezilienței agroecosistemelor. Deși programele naționale includ deja acțiuni relevante, persistența vulnerabilităților la riscuri climatice arată necesitatea unei abordări mai țintite. Programul va formula un plan de acțiuni care va prioritiza acțiunile cu cel mai mare impact pentru reziliență,  acțiuni ce vor fi monitorizate atât la nivel de fermă, cât și la nivel regional, în concordanță cu indicatorii de raportare naționali și europeni. Realizarea acestui obiectiv va fi sprijinită prin măsurile și intervențiile prevăzute în Programul Strategic al Politicii Agricole (PSPA), instrument național de finanțare pentru alinierea la Politica Agricolă Comună, asigurînd compatibilitatea cu mecanismele europene de sprijin.
Obiectiv general 3. Dezvoltarea și operaționalizarea instrumentelor de gestionare a riscurilor în agricultură. 
Obiectivul general 3 va fi realizat prin dezvoltarea și implementarea unui sistem integrat de gestionare a riscurilor în agricultură, fundamentat pe indicatorii și parametrii de reziliență a agroecosistemelor definiți în cadrul Programului. Sitemul va fi construit pe principiul celor trei piloni, care  combină investițiile de adaptare la schimbările climatice cu dezvoltarea unei piețe de asigurări climatice credibile și un mecanism public transparent și predictibil de sprijin pentru pierderile catastrofale.

Un pilon central îl vor constitui instrumentele financiare de gestionare și transfer al riscurilor, inclusiv extinderea și adaptarea sistemelor de asigurare agricolă, dezvoltarea fondurilor mutuale și a altor mecanisme de compensare pentru pierderile cauzate de fenomene climatice extreme. Aceste instrumente vor fi corelate cu nivelul de reziliență al fermelor, astfel încât adoptarea practicilor agroecologice și investițiile în stabilitatea sistemelor de producție să fie stimulate și recompensate. Programul va veni în sprijin intervențiilor din PSPA, și anume celor ce țin de finanțarea primelor de asigurare și creditelor agricole.

În colaborare cu instituțiile responsabile Programul va sprijini dezvoltarea sistemelor integrate de avertizare timpurie și monitorizare climatică și agricolă, care să permită prognoze relevante, evaluarea rapidă a pagubelor și furnizarea de informații utile pentru deciziile fermierilor. Aceste sisteme vor susține atât fermele, cât și planificarea și răspunsul coordonat la nivel local și național.

În ansamblu, programul va sprijini tranziția de la un model reactiv, bazat preponderent pe compensarea pierderilor, la un model preventiv și anticipativ. În acest scop, vor fi dezvoltate scheme financiare dedicate, indicatori de acoperire a riscurilor corelați cu parametrii de reziliență și un mecanism unitar de raportare, analiză și învățare din evenimentele de risc.
Obiectiv general 4. Consolidarea cercetării, inovării și transferului de cunoștințe pentru tranziția către practici și sisteme agroalimentare durabile.
Obiectivul general 4 va fi realizat prin consolidarea sistemului de cercetare aplicată, inovare și transfer de cunoștințe orientat spre reziliența a agroecosistemelor și creșterea rezilienței agriculturii, dezvoltat în colaborare cu Ministerul Educației și Cercetării (MEC) și mediul asociativ și aliniat la nevoile identificate prin indicatorii și parametrii de reziliență, asigurând o legătură directă între știință și politici publice.
Programul va sprijini elaborarea și implementarea unei agende naționale de cercetare aplicată și educație, în parteneriat cu MEC, instituțiile academice și de profil, axată pe identificarea, testarea și adaptarea soluțiilor agroecologice care contribuie la îmbunătățirea funcțiilor ecosistemice — sănătatea solului, gestionarea apei, biodiversitatea funcțională și integrarea sistemelor de producție. Această agendă va fi corelată cu prioritățile de politică agroalimentară și cu necesitățile reale ale fermierilor, inclusiv prin Cercetarea-acțiune participativă (CAP) - o metodologie de cercetare socială și acțiune în care membrii unei comunități devin co-cercetători activi. Aceștia colaborează cu experții pentru a identifica problemele locale, a colecta date și a implementa soluții practice, îmbinând generarea de cunoștințe cu schimbarea socială. Acestea vor fi susținute de intervenții privind cooperare și inovare, trasfer de cunoștințe și consiliere agricolă din PSPA. Totodată, vor fi valorificate inovațiile și soluțiile validate orientate spre economia circulară și utilizarea eficientă a resurselor prin parteneriate între cercetare și sectorul privat, facilitând aplicarea pe scară largă.
Programul va susține generarea de dovezi științifice privind eficiența soluțiilor bazate pe natură în agricultură și rolul acestora în creșterea rezilienței sistemelor agroalimentare (infrastructură verde, reîmpădurire, refacerea zonelor umede, integrarea elementelor naturale în peisajul agricol), precum și integrarea acestor soluții în planificarea teritorială și în mecanismele de sprijin pentru fermieri.
Un accent deosebit va fi pus pe consolidarea mecanismelor de transfer de cunoștințe și inovare astfel încât rezultatele cercetării să fie accesibile și aplicabile la nivel de fermă și comunitate. În acest sens, vor fi dezvoltate servicii de extensie și consiliere bazate pe dovezi, platforme de schimb de cunoștințe și mecanisme de interfață între știință, societate și politici publice, precum și programe de formare, mobilitate și colaborare cu instituții și rețele europene în domeniul agriculturii durabile. 
Rezultate așteptate conform strategiilor:
· creșterea nivelului de reziliență a agroecosistemelor, reflectată prin extinderea practicilor agricole durabile și practicilor inteligente din punct de vedere climatic, inclusiv atingerea unui nivel de cel puțin 10% din terenurile agricole gestionate în sistem ecologic și aplicarea practicilor de agromediu și climă pe minimum 5% din suprafața agricolă, precum și extinderea practicilor conservative pe cel puțin 150 mii ha;
· consolidarea capacitatății de adaptare a agriculturii la schimbările climatice, inclusiv prin dezvoltarea infrastructurii de gestionare a apei (reabilitarea și extinderea irigațiilor pe circa 30 mii ha și dezvoltarea sistemelor la scară mică pe cel puțin 5 mii ha), realizarea lucrărilor de îmbunătățiri funciare pe cel puțin 10 mii ha și extinderea fâșiilor forestiere de protecție pe circa 3000 ha;
· majorarea efectivului de animale cu cel puțin 30% și creșterea producției zootehnice primare cu cel puțin 50%, precum și prin sporirea ponderii produselor locale certificate și etichetate cu circa 10%;
· îmbunătățirea accesului fermierilor la servicii de consiliere, inovare și instrumente de gestionare a riscurilor, inclusiv prin creșterea numărului de beneficiari ai serviciilor de consiliere cu cel puțin 20%, extinderea acoperirii acestora la nivel național și majorarea suprafețelor agricole asigurate cu cel puțin 5%;
· alinierea deplină la obiectivele politicilor europene. 

	5: Concordanța cu documentele de politici publice, de planificare și angajamentele internaționale.
	Elaborarea Programului reprezintă o cerință în conformitate cu prevederile Strategiei Naționale de Dezvoltare „Moldova Europeană 2030”, inclusiv conform Obiectivului general 1 al Strategiei Naționale privind dezvoltarea agricolă și rurală (2023-2030) privind ”Fortificarea potențialului sectorului agricol primar și promovarea practicilor agricole inteligente, durabile și reziliente la schimbările climatice” și obiectivelor generale a Strategiei Securității Alimentare (2027-2030) - Obiectivului General 1 ”Îmbunătățirea guvernanței domeniului securității alimentare în vederea prevenirii și gestionării mai eficiente a potențialelor crize de insecuritate alimentară”,  Obiectivului General 3”Dezvoltarea unei piețe locale eficiente și sigure”, Obiectivului General 4 ”Sporirea producerii în sectorul agroalimentar prin creșterea productivității”, dar și Obiectivului General 5”Asigurarea accesului grupurilor vulnerabile la produse alimentare”. În mod nemijlocit reziliența în agricultură constituie o prioritate strategică a Republicii Moldova, în deplină concordanță cu obiectivele, cu angajamentele asumate prin Acordul de Asociere cu Uniunea Europeană, Agenda 2030 pentru Dezvoltare Durabilă, Acordul de la Paris privind schimbările climatice și Pactul Verde European. 
Programul va fi alinitat în special cu următoarele Obiective ale SND ”Moldova Europeană 2030”.
· Obiectivul general  1. Creșterea veniturilor din surse durabile și atenuarea inegalităților.
· Obiectivul general 2. Îmbunătățirea condițiilor de trai.
· Obiectivul general 5. Îmbunătățirea stării de sănătate fizică și mintală a populației prin contribuția activă a unui sistem de sănătate modern și eficient, care răspunde nevoilor fiecărui individ.
· Obiectivul general 6. Un sistem de protecție socială solid și incluziv.
· Obiectivul general 9. Promovarea unei societăți pașnice și sigure.
· Obiectivul general 10. Asigurarea unui mediu sănătos și sigur.
Programul va contribui la creșterea veniturilor rurale din surse durabile și la reducerea vulnerabilității fermierilor, în concordanță cu Obiectivul general 1, inclusiv prin sporirea productivității agricole, crearea de locuri de muncă verzi și dezvoltarea antreprenoriatului în zonele rurale. Programul va susține îmbunătățirea condițiilor de trai (Obiectivul general 2), prin investiții în infrastructura rurală legată de apă, sol, protecția terenurilor și infrastructuri verzi, care sporesc reziliența comunităților la schimbările climatice și la alte riscuri. Prin consolidarea securității alimentare și nutriționale și promovarea unei alimentații sănătoase, programul va contribui la Obiectivul general 5, privind îmbunătățirea stării de sănătate fizică și mintală a populației, precum și la Obiectivul general 6, prin reducerea vulnerabilității sociale asociate insecurității alimentare. Totodată, intervențiile orientate spre reducerea riscurilor și consolidarea coeziunii în mediul rural vor sprijini promovarea unei societăți pașnice și sigure (Obiectivul general 9), iar măsurile de gestionare durabilă a resurselor naturale și de tranziție către agricultura durabilă vor contribui direct la Obiectivul general 10 privind asigurarea unui mediu sănătos și sigur.
De asemenea, Programul va sprijini realizarea Agendei 2030 pentru Dezvoltare Durabilă a ONU, prin promovarea unui sector agroalimentar competitiv, rezilient la schimbările climatice și incluziv, care asigură accesul tuturor la alimente suficiente, sigure și nutritive, fără a lăsa pe nimeni în urmă. Programul contribuie în special la realizarea următoarelor Obiective de Dezvoltare Durabilă:
· ODD 1 - Eradicarea sărăciei;
· ODD 2 - Eliminarea foamei;
· ODD 13 - Acțiuni asupra climei; 
· ODD 15 - Viața pe pământ.
Programul se aliniază viziunii UE pentru agricultură prin promovarea unui sector agroalimentar competitiv, rezilient și durabil, capabil să asigure securitatea alimentară pe termen lung și venituri echitabile pentru fermieri. El urmărește aceleași direcții strategice ca noua PAC post‑2027: sprijin mai țintit pentru fermierii activi care contribuie la securitatea alimentară și protecția mediului, stimularea generației tinere de fermieri și consolidarea poziției acestora în lanțul valoric. Programul pune accent pe tranziția către practici de agricultura durabilă, adaptată la condițiile locale, recompensând fermierii care lucrează „în armonie cu natura” și reduc vulnerabilitatea la riscuri climatice și de piață. De asemenea, reflectă orientarea UE spre echilibrul dintre stimulente, investiții și cerințe, consolidând instrumentele de gestionare a riscurilor și legătura dintre prevenție și managementul crizelor.
Programul va permite planificarea cheltuielilor într-o manieră integrată și focusată pentru îndeplinirea obiectivelor pe termen mediu, precum și va permite atragerea resurselor financiare în sector și implementarea sustenabilă a programelor sectoriale, care vor contribui la realizarea obiectivelor Programului. Implementarea acestuia se va asigura  prin intermediul următoarelor programe/subprograme bugetare:
5102 - Dezvoltarea durabilă a sectoarelor fitotehnie și horticultură
5105 - Subvenționarea producătorilor agricoli
5106 - Securitatea alimentară 
5107 - Cercetări științifice aplicate în domeniul agriculturii, în direcția strategica "Biotehnologie"
5108 -Sisteme de irigare  și desecare
Costurile aferente Programului urmează a fi specificate atât la capitolul „Costuri” din partea descriptivă a acestuia, în conformitate cu prevederile Cadrului bugetar pe termen mediu, iar cheltuielile care vor exceda Cadrul bugetar pe termen mediu vor fi incluse la momentul aprobării programului. 

	6:  Perioada planificată pentru elaborarea documentului de politici publice 
	Proiectul documentului de politici publice urmează a fi elaborat în perioada mai 2026 – septembrie 2026 și urmează a fi prezentat spre consultare și avizare în luna octombrie 2026. 
Programul urmează a fi aprobat prin Hotărâre de Guvern, urmând procedura prevăzută de HG nr. 386/2021 și prevederile Legii nr.100/2017 cu privire la actele normative.

	7: Părțile implicate în elaborarea documentului de politici publice și mecanismele de asigurare a transparenței și a participativității.
	Procesul de elaborare a Programului va fi elaborat de Ministerul Agriculturii și Industriei Alimentare, în colaborare cu Ministerul Mediului, Ministerul Educației și Cercetării și alte ministere prin instituirea unui grup de lucru interministerial responsabil de elaborarea documentului de politici. În Grupul de lucru vor fi reprezentanți, autorități și instituții relevante, inclusiv agenții subordonate, instituții de cercetare, reprezentanți fermierilor, ai mediului academic și asociativ, ai societății civile și experți. Având în vedere variabilitatea condițiilor pedoclimatice și agroecologice la nivel național, acțiunile vor fi planificate în colaborare cu Convenția Primarilor pentru Climă și Energie și Rețeaua LEADER, astfel încât măsurile propuse să fie adaptate contextului local.
Pentru a evita suprapunerea cu programele și intervențiile deja existente, elaborarea Programului va fi precedată de o evaluare ex-ante, care va include analiza documentelor de politici, a programelor sectoriale și a acțiunilor deja implementate în domeniile relevante. Această evaluare va permite identificarea lecțiilor învățate, a lacunelor de intervenție, a măsurilor insuficient acoperite sau necorelate, precum și a domeniilor în care sunt necesare acțiuni pentru atingerea obiectivelor generale de dezvoltare ale țării.
În conformitate cu principiile de bună guvernare și cu abordarea europeană de better regulation, consultările cu agricultorii și cu alți actori relevanți vor începe încă din etapa evaluării ex-ante, pentru a identifica experiența existentă privind reziliența la nivel de fermă și teritoriu, constrângerile practice și măsurile deja adoptate.
[bookmark: _GoBack]Programul va fi elaborat cu sprijinul FAO, transparent, activ și participativ, în conformitate cu legislația națională privind actele normative și transparența decizională, inclusiv Legea nr. 100/2017, Legea nr. 239/2008 și Hotărârea Guvernului nr. 967/2016.

